যদিও আলোচনা প্রক্রিয়াটি আন্তর্জাতিক মহল(সরকারি পর্যবেক্ষক ও বেসরকারি নানা সংগঠন) কর্তৃক ব্যাপকভাবে প্রশংসিত হয়েছিল,তবুও উগ্র শ্রমিকনেতারা অভিযোগ করেন এই আলোচনা পরিষদ তিউনিশিয়ার দরিদ্র শ্রমিকদের সাথে বিশ্বাসঘাতকতা করেছে।বিশেষ করে বাণিজ্য সংঘ ইউটিআইসিএর সাথে সমঝোতা করা (যে সময়ে তিউনিশিয়ার শ্রমিকরা বেতন বৃদ্ধির আন্দোলন করছিল) কিছু শ্রমিক নেতার কাছে শ্রমিকশ্রেণীর মতাদর্শ বহির্ভূত একটি কাজ বলে মনে হয়।
কুয়ার্টেটের আরেকটি সমালোচনা হল,যখন তিউনিশিয়া সর্বাত্মক স্বাধীনতার জন্য লড়ছিল তখন বিদেশী বিনিয়োগ,সাহায্য ও আন্তর্জাতিক আর্থিক সহযোগিতার ব্যবস্থা করার মাধ্যমে কুয়ার্টেট তিউনিশিয়াকে পরিপূর্ণ স্বাধীনতা পেতে দেয়নি।যেমন,২০১৩ সালের সেপ্টেম্বরে বার্দো প্রাসাদসহ দেশের নানা স্থানে আন্দোলনকারীরা যখন ছড়িয়ে পড়ে ও পূর্ববর্তী সরকার পদত্যাগ করে তখন আইএমএফ (আন্তর্জাতিক মুদ্রা তহবিল) $১.৭ বিলিয়ন ডলারের একটি ঋণ আটকে দেয়।পরবর্তীতে,জমার নেতৃত্বে অন্তর্বর্তীকালীন সরকার গঠন করা হলে তিউনিশিয়াকে $৫০০ মিলিয়ন ডলার দেয়া হয়। আন্তর্জাতিক মুদ্রা তহবিলের এই ভূমিকা অনেক তিউনিশিয় নাগরিকের মধ্যে এই ধারণার সৃষ্টি করে যে,জনগণের অধিকার প্রতিষ্ঠা হতে না হতেই তিউনিশিয়াকে বিদেশী কুশলীদের নিয়ন্ত্রণে দিয়ে দেয়া হচ্ছে। এছাড়া, জাতীয় আলোচনা পরিষদ(কুয়ার্টেট), বিভিন্ন পার্টি সদস্যের সাথে সম্পর্কযুক্ত সরকারি আমলাদের গুরত্বপূর্ণ সব পদে বসালে অনেক তিউনিশিয় নাগরিক এটিকে বিশ্বাসঘাতকতা হিসেবে দেখেন। আইএমএফ আর বিশ্বব্যাংক তিউনিশিয়াকে শান্তিপূর্ণ ক্ষমতা হস্তান্তরের দৃষ্টান্ত হিসেবে ঘোষণা করে ও ২০১৬ সালে তিউনিশিয় সরকারের ঋণ সমস্যা সমাধানে 'অতিরিক্ত সহযোগিতা প্রকল্পের' আওতায় অতিরিক্ত $২.৯ বিলিয়ন মার্কিন ডলার দেবার ব্যবস্থা করে।

কিছু ঐতিহাসিক বলেন যে,কুয়ার্টেট তৈরির মাধ্যমে রাজনৈতিক দলগুলোকে আলোচনায় আনতে পারলেও,দুই সংগঠন ইউজিটিটি ও ইউটিআইসিএ অর্থনীতি পুনর্গঠনে উদ্যোগ নিতে পারেনি।জোয়েল বেনিনের মত সমালোচকরা মনে করেন যদিও এসব সংগঠন ক্ষমতা হস্তান্তরের সময় সুবিধাজনক অবস্থানে ছিল,তবুও দেশের অর্থনীতি অপরিবর্তিতই থেকে গেছে। বিরোধী ঐক্যের পরেও তিউনিশিয়ার 'বিদেশী বিনিয়োগ প্রচার সংস্থা'তে কোন পরিবর্তনই আসেনি। সমালোচকরা এই নতুন জনপ্রশাসনকে স্বীকৃতি দিলেও,২০১৪ সেপ্টেম্বরে আয়োজিত তিউনিশিয়া বিনিয়োগ কনফারেন্সে আইএমএফ ও বিশ্বব্যাংকের প্রতি সরকারের নমনীয়তার সমালোচনা করা হয়।

এছাড়া,কুয়ার্টেট দ্বারা (উচ্চশ্রেণীভুক্ত) আমলা ও কুশলীদের নিয়ে গঠিত বিভিন্ন সংস্থারও সমালোচনা করা হয়।কিছু পর্যবেক্ষক,২০১১ সালের নির্বাচন পরিচালনাকারী দপ্তর ও ২০১৪ সালের সংবিধান প্রণয়নের উদ্দেশ্যে তৈরি দপ্তরের মধ্যে তুলনা করেছেন।যেমন,অনেক পর্যবেক্ষক মনে করেন ২০১১ সালে গণতন্ত্র প্রতিষ্ঠার জন্য তৈরি 'বিপ্লবের উদ্দেশ্য উপলব্ধি,রাজনৈতিক সংস্কার ও গণতান্ত্রিকভাবে ক্ষমতা হস্তান্তর বিষয়ক কর্তৃপক্ষ' নামক একটি দপ্তর গঠনের মাধ্যমে কিছু উচ্চপদস্থ কর্মকর্তা জনগণকে তাদের ইচ্ছার বিরুদ্ধে নিয়ন্ত্রণের অপচেষ্টা চালিয়েছে।

কুয়ার্টেটের সমালোচনা
তিউনিশিয়ার নাগরিক সমাজের ভূমিকা
তাৎক্ষণিক পদক্ষেপ
প্রাতিষ্ঠানিক অর্জন ও স্মৃতি